B. Bugár, podpredseda NR SR: (2001-12-14):
Pýtam sa, vážení páni poslanci a panie poslankyne, máme tu jednu veľmi krátku novelu dvoch poslancov - pána poslanca Kresáka a Ladislava Orosza na vydanie zákona, ktorým sa mení a dopĺňa zákon Slovenskej národnej rady o voľbách do orgánov samospráv obcí. Vzhľadom na to, že pán poslanec Orosz tu nebude budúci týždeň, či je všeobecná vôľa, aby sme tento návrh prerokovali. Ďakujem pekne za pochopenie. Takže budeme rokovať o návrhu poslancov Národnej rady Slovenskej republiky Petra Kresáka a Ladislava Orosza na vydanie zákona, ktorým sa mení a dopĺňa zákon Slovenskej národnej rady č. 346/1990 Zb. o voľbách do orgánov samosprávy obcí v znení neskorších predpisov. Návrh zákona ste dostali pred prvým čítaním ako tlač 1130 a spoločnú správu 1130a. Nech sa páči, pán poslanec Orosz, máte slovo. L. Orosz, poslanec: Ďakujem za slovo, pán podpredseda. Ďakujem aj prítomným poslancom za pochopenie. Dovoľte mi, aby som veľmi stručne odôvodnil v rámci druhého čítania novelu zákona o voľbách do orgánov samosprávy obcí, ktorú sme predložili do legislatívneho procesu spolu s Petrom Kresákom. Ide o tlač 1130. Ak by som mal hovoriť o cieľoch, ktoré sme sledovali predložením tejto novely, mohol by som hovoriť o troch základných: po prvé, zosúladiť text tohto zákona s Ústavou Slovenskej republiky, ktorá rozšírila aktívne a pasívne volebné právo pre voľby do orgánov samosprávy obcí, nielen na občanov, ale všetkých obyvateľov obce, to znamená aj cudzincov, prípadne osoby bez štátnej príslušnosti. Druhý cieľ, ktorý sme sledovali, bola otázka podrobnejšej úpravy volebnej kampane pred voľbami do orgánov samosprávy obcí jednak z hľadiska dĺžky volebnej kampane, jednak z hľadiska prehĺbenia princípu rovnosti pri prístupe k hromadným informačným prostriedkom a k iným službám územnej samosprávy. Osobitne treba najmä v súvislosti so skúsenosťami z regionálnych volieb poukázať na náš zámer podrobnejšie upraviť alebo nielen podrobnejšie, ale vôbec upraviť volebnú kampaň, vedenie volebnej kampane v elektronických médiách. Ako vieme, pri regionálnych voľbách toto možné nebolo aj vďaka tomu, že náš pozmeňujúci návrh k tomuto zákonu nezískal potrebnú väčšinu. Teraz obdobný návrh navrhujeme vo vzťahu k voľbám do orgánov samosprávy obcí. Myslím si, že prax ukazuje, že naozaj elektronické médiá treba pustiť do volebnej kampane. Tretí cieľ, ktorý sledujeme týmto zákonom, je odstránenie niektorých technických nedostatkov tohto zákona, na ktoré poukázala prax. Či už ide napríklad o hlasovanie do prenosnej schránky, spôsob sčítavania hlasov v okrskovej volebnej komisii, účasť pozorovateľov na voľbách a tak ďalej. Tieto technické veci je potrebné schváliť aj z toho dôvodu, aby sa tento zákon zosúladil s inými volebnými zákonmi, či už ide o volebný zákon do parlamentu, alebo zákon o voľbách orgánov regionálnej samosprávy obcí. Počas rokovania o tomto návrhu zákona vo výboroch odznelo osem pozmeňujúcich návrhov, ktoré sú obsiahnuté v spoločnej správe. Chcem povedať, že navrhovatelia vyjadrujú s nimi súhlas. Môžem ešte podotknúť aj to, že tento návrh sa stretol so súhlasným stanoviskom vlády Slovenskej republiky. Vzhľadom na tieto skutočnosti verím, že získa podporu aj pri hlasovaní v Národnej rade Slovenskej republiky. Ďakujem pekne za pozornosť.